钦定古今图书集成/明伦汇编/宫闱典/第135卷 > 《阉官传序 魏书》
## 钦定古今图书集成/明伦汇编/宫闱典/第135卷 > 《阉官传序 魏书》

夫宫腐之族，置于阍寺，取则天象，事历百王。身乖全
品，任事宫掖，亲由亵狎，恩生趋走，便僻俯仰，当宠擅
权。斯则伊戾、竖刁因而祸两国，石显、张让所以翦二
京也。岂非形质既亏，生命易忽，譬之胥靡，不惧登高。
此亦苟且之事，由变不已也。王者殷鉴，宜改往辙。而
后庭婉娈游宴之地，椒壸留连，终见任使。巧佞由之
而自达，权幸俄然而复归，斯盖其由来远矣，非一朝
一世也。魏氏则宗爱杀帝害王，刘腾废后戮相，其间
窃官爵，盗财贿，乘势使气，为朝野之患者，何可胜举！
今谨录其尤显焉。